ส่วนที่ 1

ข้อมูลสรุป (Executive Summary)

ข้อมูลสรุป (Executive Summary)

บริษัท สมิติเวช จำกัด (มหาชน) ก่อตั้งเมื่อปี 2519 ปัจจุบันมีทุนจดทะเบียน 1,000 ล้านบาท
ดำเนินธุรกิจโรงพยาบาลเอกชน มีชื่อเสียงมานานก้าวเข้าปีที่ 30 เริ่มเปิดบริการแห่งแรกเมื่อวันที่
4 มิถุนายน 2552
ที่โรงพยาบาลสมิติเวช สุขุมวิท ให้บริการรักษาพยาบาลผู้ป่วยนอกและผู้ป่วยในในขนาด 275 เตียง
เมื่อวันที่ 28 มิถุนายน 2540 เปิดให้บริการที่โรงพยาบาลสมิติเวช ศรีนครินทร์ ขนาด 400 เตียง
ซึ่งโรงพยาบาลทั้งสองแห่งให้บริการโดยแพทย์และบุคลากรผู้เชี่ยวชาญสาขาต่างๆ ในระดับตติยภูมิ
(Tertiary Care) ด้วยมาตรฐานเดียวกัน ต่อมาบริษัทฯ ได้ปรับหรือ Re-Focus
แผนการดำเนินงานของโรงพยาบาลสมิติเวช ศรีนครินทร์ใหม่
โดยขยายการบริการสำหรับผู้ป่วยเด็กในระดับตติยภูมิ (Tertiary Care) อย่างครบวงจร
และเพื่อเป็นศูนย์ส่งเสริมสุขภาพและพัฒนาเด็กแรกเกิดจนถึงเติบใหญ่ ภายใต้หลักการว่า
“โรงพยาบาลของเด็กๆ และครอบครัว”
อีกด้วย

บนเส้นทางแห่งการดูแลสุขภาพนับแต่ก่อตั้งจนถึงปัจจุบัน บริษัทฯ
ยึดมั่นในเจตนารมย์ในการให้บริการทางการแพทย์ด้วยคุณภาพและความเอาใจใส่ในสุขภาพของผู้ใช้บริการเป็นสำคัญ
ซึ่งโรงพยาบาลทั้งสองแห่งได้รับรองมาตรฐานคุณภาพโรงพยาบาลอย่างต่อเนื่องจากองค์กรที่เป็นที่ยอมรับทั้งในประเทศและในระดับสากล
อาทิ เช่น สถาบันพัฒนาและรับรองคุณภาพโรงพยาบาล (พรพ.) หรือ The Institute of
Hospital Quality Improvement & Association (HA – Thailand) และองค์กร
Joint Commission International (JCI) จากประเทศสหรัฐอเมริกา
รวมทั้งได้รับรางวัลอันทรงเกียรติจากองค์กรและสถาบันอื่นๆ ตลอดมา

ในปี 2551 บริษัท สมิติเวช ศรีราชา จำกัด ซึ่งเป็นบริษัทย่อยของบริษัทฯ ดำเนินกิจการ
“โรงพยาบาลสมิติเวช ศรีราชา” ได้ผ่านการรับรองมาตรฐานโรงพยาบาลจากองค์กร JCI
ส่งผลให้กลุ่มโรงพยาบาลสมิติเวช
เป็นแห่งแรกที่มีโรงพยาบาลทุกแห่งในกลุ่มได้รับการรับรองมาตรฐานกระบวนการคุณภาพตามมาตรฐานสากล
และในปีเดียวกันนี้โรงพยาบาลสมิติเวช สุขุมวิท
ได้ผ่านการรับรองมาตรฐานการดูแลผู้ป่วยเฉพาะโรค 2 โรคจากองค์กร JCI อีกด้วย ได้แก่
โรคกล้ามเนื้อหัวใจขาดเลือดเฉียบพลัน และโรคมะเร็งปอด นอกจากนี้ โรงพยาบาลสมิติเวช
สุขุมวิท
เป็นโรงพยาบาลเอกชนแห่งแรกอีกเช่นกันที่ผ่านการรับรองมาตรฐานสายใยรักแห่งครอบครัวระดับทอง
โดยกรมอนามัย กระทรวงสาธารณสุข ในการดูแลมารดาและบุตรตั้งแต่ระยะตั้งครรภ์
หลังคลอดจนเติบใหญ่อีกด้วย

นอกจากนี้ บริษัทฯ ได้นำเทคโนโลยีอันทันสมัยมาใช้ในการพัฒนารูปแบบการบริการ
และเชื่อมโยงกับการบริการในส่วนต่างๆ
เพื่ออำนวยความสะดวกให้แก่ผู้ใช้บริการอย่างมีประสิทธิภาพและรวดเร็ว ตามวิสัยทัศน์ที่จะเป็น
“Connected Hospital” ที่ไร้ขีดกั้นระหว่างโลกของการแพทย์ โลกไอที (IT)
และโลกชีวิตประจำวันของผู้ใช้บริการ โดยในปี 2551 โรงพยาบาลสมิติเวช
เป็นโรงพยาบาลเอกชนแห่งแรกที่นำบริการแพทย์ทางไกล (Telemedicine) มาให้บริการ มีชื่อว่า
บริการ “ไอแคร์ (I-Care)” โดยได้ร่วมมือกับ บริษัท บู๊ทส์ รีเทล (ประเทศไทย) จำกัด
เพื่อให้บริการพบแพทย์ทางไกลจากแพทย์ผู้เชี่ยวชาญโรงพยาบาลสมิติเวช สุขุมวิท
ผ่านเครือข่ายระบบไอทีอัจฉริยะ ณ ห้องตรวจที่ร้านบู๊ทส์
เอื้ออำนวยให้ผู้ป่วยด้วยโรคพื้นฐานไม่จำเป็นต้องมาที่โรงพยาบาล
และยังคงได้รับบริการด้วยคุณภาพในมาตรฐานเดียวกัน
ซึ่งสอดคล้องกับวิถีชีวิตของคนรุ่นใหม่ในยุคไอทีอย่างแท้จริง นอกจากที่กล่าว บริษัทฯ
ได้พัฒนารูปแบบการบริการใหม่ (New Products) และนำเทคโนโลยีใหม่มาให้บริการอีกมายมาย
อีกทั้งได้จัดกิจกรรมอันเป็นประโยชน์ต่อสังคมหลายๆ กิจกรรมตลอดทั้งปี
เพื่อเป็นไปตามวิสัยทัศน์และพันธกิจที่ตั้งไว้

ถึงแม้บริษัทฯ จะได้รับผลกระทบจากภาวะเศรษฐกิจและการเมืองในปี 2551 ก็ตาม บริษัทฯ
สามารถดำเนินกิจการให้มีความเจริญเติบโตโดยมีรายได้รวม 5,827.79 ล้านบาท มีค่าใช้จ่ายรวม
5,021.05 ล้านบาท มีกำไรก่อนดอกเบี้ยจ่ายและภาษี จำนวน 718.94 ล้านบาท
และมีกำไรสุทธิรวม 514.28 ล้านบาท เมื่อเปรียบเทียบกับปี 2550 ซึ่งมีผลกำไรสุทธิรวม 304.81
ล้านบาท บริษัทฯ จึงมีผลกำไรจากการดำเนินงานเพิ่มขึ้นจากปี 2550 เท่ากับ 68.72%